*VEGA præsenterer:*

**NODEs triumftog fortsætter**

*Den danske sanger og rapper NODE marcherer ind i Store VEGA d. 26. oktober med en veritabel parade af hits.*

Fire singler i top 10 på Spotify, over 75 millioner streams og to udsolgte koncerter i Lille VEGA i streg taler sit tydelige sprog: NODE er det nye store danske urbannavn med relevans og tiltrækning langt uden for urbanmiljøet.

NODE har en anden sound og tone end de fleste andre i dansk urban musik. Hans stærke vokal og fortællinger fra gaden rammer bredt, hvilket manifesteres tydeligt på de forskellige streamingtjenesters hitlister, hvor han siden sin debut har ligget helt i top med singlerne ”De Snakker”, ”Al Fuego”, ”Pakker Bar”, ”Blæst”, ”Gi Mig Det Hele” og senest ”Didi”, som gæstes af svenske Lamix og norske Hkeem.

Man kan høre de mange hits på det meget personlige og ærlige debutalbum *Cambiarme*, som udkom i starten af året. Et album hvor samtlige 12 sange strøg direkte ind i Top 50 på den danske Spotify Chart, og albummet lå nummer 1 i hele tre uger i træk.

På albummet fortæller NODE gennem sine tekster om, hvordan han har det lige nu. Med et tilbageblik på hvad han er gået igennem de sidste mange år, refleksioner over hvad der har fået ham derhen, hvor han er i dag, og en taknemlighed overfor venner og familie, der har støttet ham uanset hvad.

For NODE er musikken den store udvej. Et frirum, hvor intet er forkert. Gennem musikken kan han sige, hvad han mener og føler uden fordømmende blikke. Dette gør, at han kan bevæge sig mellem soulens dybe og flydende univers samt rappens mere direkte fremtoning.

Der bliver altså tale om en aften, hvor man kan opleve en af de mest fremadstormende artister vi har herhjemme, synge de hits der har dannet lydbilledet af 2018.

**Fakta om koncerten:**

NODE (DK)

Fredag d. 26. oktober kl. 20.00

Store VEGA, Enghavevej 40, 1674 København V

Billetpris: 200 kr. + gebyr

Forsalget starter i dag på vega.dk og Ticketmaster